ซอสหอยนางรม ขวดเดิม อีกแล้ว
เคยสงสัยไหม ซอสหอยนางรมที่เราซื้อ ทำไมต้องหยิบแต่ขวดหน้าตาเดิม ในบางครั้ง เราไม่ได้จำชื่อยี่ห้อ แต่จำได้ว่ามันต้องมีลักษณะเป็นรูป แม่ครัว จะให้หยิบขวดอื่นก็ไม่กล้าหยิบ แล้วซอสหอยนางรม ตราแม่ครัว ขายดีขนาดไหน? ลงทุนแมนจะเล่าให้ฟัง
22 พ.ค. 2562

ซอสหอยนางรม ขวดเดิม อีกแล้ว / โดย ลงทุนแมน
เคยสงสัยไหม ซอสหอยนางรมที่เราซื้อ
ทำไมต้องหยิบแต่ขวดหน้าตาเดิม
ในบางครั้ง เราไม่ได้จำชื่อยี่ห้อ
แต่จำได้ว่ามันต้องมีลักษณะเป็นรูป แม่ครัว
จะให้หยิบขวดอื่นก็ไม่กล้าหยิบ
แล้วซอสหอยนางรม ตราแม่ครัว ขายดีขนาดไหน?
ลงทุนแมนจะเล่าให้ฟัง
ถ้าจะให้พูดถึงสินค้าที่มีการออกแบบโลโก้ยอดเยี่ยม
ที่ให้ผลลัพธ์ คนจดจำมากที่สุด
ลงทุนแมนต้องยอมรับว่า หนึ่งในนั้นต้องมีโลโก้นี้
ตราแม่ครัว
“ถ้าจะให้มีโลโก้
ภาพคุณแม่ที่ขายของอยู่หน้าร้านนี่แหละ
คือ สัญลักษณ์ของเรา..”
คุณเศรษฐี กาญจนวิสิษฐผล เล่าถึงที่มาของฉลากตราแม่ครัวเสื้อแดงใส่ผ้ากันเปื้อน
กำลังปรุงอาหาร ซึ่งเป็นภาพคุณแม่ง้วย กาญจนวิสิษฐผล และภายหลังกลายมาเป็นหนึ่งในฉลากเครื่องปรุงรสประจำครัวคนไทย
อาณาจักรซอสปรุงรสแห่งนี้มีรายได้รวมกันเกือบ 4,000 ล้านบาทต่อปี
จริงๆ แล้ว.. 
เรื่องราวของซอสหอยขวดนี้ เริ่มที่จังหวัดชลบุรี 
จากธุรกิจขายอาหารทะเลแห้ง และหอยนางรมสดของ ครอบครัวกาญจนวิสิษฐผล
เริ่มมาจากการออกทะเล 
นำหอยสดมาขาย พอขายไม่หมด
จึงนำไปดองเพื่อถนอมอาหาร
เลยลองนำไปกวน ให้กลายเป็นเครื่องปรุงเหมือนกับซีอิ๊ว
จากนั้นก็พัฒนาสูตรจนในที่สุดกลายมาเป็น
ซอสหอยนางรมเจ้าแรกของประเทศไทย
ด้วยรสชาติที่ถูกปากคนไทย และการถูกนำไปบรรยายลงหนังสือ พร้อมเครื่องหมายเชลล์ชวนชิมจาก หม่อมราชวงศ์ถนัดศรี สวัสดิวัตน์
ทั้งหมดนี้ทำให้ซอสหอยนางรมกลายมาเป็นที่นิยมในวงกว้างอย่างรวดเร็ว..
ปัจจุบัน บริษัทกระจายธุรกิจโดยทำเครื่องปรุงรสอื่นๆ เพิ่มเติม
และกระจายสินค้าไปยังต่างประเทศภายใต้แบรนด์ตราแม่ครัว และฉลากทอง
บริษัท ตราแม่ครัว จำกัด
ปี 2558 รายได้ 1,918 ล้านบาท กำไร 43 ล้านบาท
ปี 2559 รายได้ 2,024 ล้านบาท กำไร 45 ล้านบาท
บริษัท จิ้วฮวด จำกัด
ปี 2559 รายได้ 1,662 ล้านบาท กำไร 49 ล้านบาท
ปี 2560 รายได้ 1,771 ล้านบาท กำไร 51 ล้านบาท
บริษัท ชลบุรีตราแม่ครัวฉลากทอง จำกัด
ปี 2559 รายได้ 154 ล้านบาท กำไร 7 ล้านบาท
ปี 2560 รายได้ 180 ล้านบาท กำไร 8 ล้านบาท
นอกจากนี้ กลุ่มบริษัทตราแม่ครัวตัดสินใจบริหารขั้นตอนการจัดจำหน่ายเอง 
แม้แต่ใน 3 จังหวัดชายแดนภาคใต้
และยังส่งออกไปต่างประเทศที่ไม่มีตัวแทนจำหน่าย โดยเก็บเงินเป็นเงินบาทเท่านั้น..
ซอสหอยนางรมขายดีขนาดนี้
แล้วภาพรวมธุรกิจเครื่องปรุงรสในประเทศไทยเป็นอย่างไร?
ซอสปรุงรสถือเป็นอีกหนึ่งธุรกิจที่เติบโตดีในประเทศไทย
ปี 2555 มูลค่า 32,429 ล้านบาท
ปี 2560 มูลค่า 40,400 ล้านบาท
คิดเป็นอัตราการเติบโตเฉลี่ย 5.6% ต่อปี 
และแบรนด์ตราแม่ครัวเป็นสัดส่วนประมาณ 9%
ที่น่าสนใจคือ ธุรกิจนี้เป็นอีกหนึ่งธุรกิจที่แต่ละแบรนด์ก็มีจุดแข็ง 
และเอกลักษณ์เฉพาะตัวที่ดึงดูด
บางคนหยิบซื้อ ซอสตราแม่ครัว ซ้ำแบบไม่ต้องคิด
เรื่องแบบนี้ ทำให้คิดได้ว่า
ธุรกิจเครื่องปรุงรสส่วนผสมอาหาร
ถ้าเราทำแบรนด์ให้เป็นผู้นำ
มันจะกลายเป็นป้อมปราการทางธุรกิจไปโดยปริยาย
ไม่ว่าใครจะมาแข่ง ก็แข่งได้ยาก
น้ำกะทิ ต้องชาวเกาะ
น้ำปลา ต้องทิพรส
เกลือ ต้องปรุงทิพย์
ซีอิ๊ว ต้องเด็กสมบูรณ์
ผงชูรส ต้องอายิโนะโมะโต๊ะ
ซุปก้อน ต้องคนอร์
และซอสหอยนางรม แน่นอนก็คงหนีไม่พ้น ตราแม่ครัว..
ต่อให้มีรูปอื่น โลโก้อื่นมาดึงความสนใจ เราก็จะไม่ไว้ใจ และยังหยิบแต่ขวดเดิม..
ปิดท้ายด้วยข้อมูลที่น่าสนใจ
รู้หรือไม่ว่าภาพโลโก้ของตราแม่ครัว เป็นรูปที่แม่ครัวถือขวดซอสหอยนางรมที่มีโลโก้ตราแม่ครัวอีกที
ถ้าจะถามว่าในโลโก้นี้มีแม่ครัวทั้งหมดกี่คน?
คำตอบก็คือจะมีรูปแม่ครัว วนไป จนนับไม่ถ้วน นั่นเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-สถาบันอาหาร กระทรวงอุตสาหกรรม